Vydavateľstvo Príroda

Vydavateľstvo Príroda, s.r.o. pôsobilo do roku 2015 ako slovenské vydavateľstvo, ktoré vydávalo najmä knihy z oblasti prírody a učebnice. Patrilo počtom vydávaných titulov medzi šesť najväčších vydavateľstiev na Slovensku. Ročne vydávalo okolo 100 knižných titulov pre voľný trh na Slovensku, na export a pre školy. 

Vydavateľstvo sa (na svojich internetových stránkach) hlásilo k dedičstvu bývalého vydavateľstva Príroda z druhej polovice 20. storočia (od 1949 názov Oráč, od 1955 názov Slovenské vydavateľstvo pôdohospodárskej literatúry n.p., od 1969 do (??)1988/1992 Príroda, vydavateľstvo kníh a časopisov, n.p. Bratislava, skrátene Príroda), ktoré vydávalo pôdohospodársku a prírodnú literatúru a bolo založené v roku 1949. Z čisto právneho hľadiska však toto vydavateľstvo s jeho nástupcami PRÍRODA, a. s. (1992 – 1997, kúpené Pentou v roku 1997), Príroda a. s. (1998 – 2001) a prezentovaným vydavateľstvom, založeným v roku 2000, priamo nesúvisí. 

 Rok 2015 a čiastočné prevzatie zo strany IKAR, a.s. 
V roku 2015 došlo k zmenám v pôsobení pôvodnej spoločnosti Vydavateľstvo Príroda, s.r.o., kedy došlo k odpredaju celej knižnej časti spoločnosti slovenskému vydavateľskému domu IKAR. Novým vlastníkom značky, loga, knižnej zásoby a licenčných práv, ako aj novým vydavateľom a distribútorom pôvodných a všetkých ďalších titulov vychádzajúcich pod značkou Príroda, sa tak stalo vydavateľstvo IKAR, a.s.

Pôvodná spoločnosť Vydavateľstvo Príroda, s.r.o. zostáva pod nezmeneným názvom podnikať v odvetví realít a napriek názvu sa viac nevenuje vydavateľskej činnosti. Názov Príroda dnes figuruje v portfóliu vydavateľského domu IKAR, a.s. ako edičná značka kníh (divízia vydavateľstva), ktoré sú venované prírode, zdraviu, náučnej literatúre a zároveň školským učebniciam a doplnkovej vzdelávacej literatúre.

Zdroje 
Stránky Príroda.sk
Stránky vydavateľstva IKAR, a.s.
Obchodný register SR
Príroda. In: Encyklopédia Slovenska III N – Q. 1. vyd. Bratislava : Veda, 1980. s. 552.

Kategória:Vydavateľstvá na Slovensku